Diari Oficial de la Generalitat Valenciana


Sumari del DOGV 4913, del 29-12-2004 (2004/13802)

REIAL DECRET 2.354/2004, de 23 de desembre, sobre ampliació dels mitjans personals i econòmics adscrits als servicis de l'administració de l'estat traspassats pel Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació, en l'àmbit del treball, l'ocupació i la formació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2004/12/23/2354/dof/vci/html**

### Dades del document

Número de DOGV
:   4913

Data del DOGV
:   29-12-2004

Secció del DOGV
:   I. DISPOSICIONS GENERALS

Número del document
:   2004/13478


Data del document
:   23-12-2004

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * legislació
    * competència administrativa
    * formació professional
    * treball
    * descentralització

REIAL DECRET 2.354/2004, de 23 de desembre, sobre ampliació dels mitjans personals i econòmics adscrits als servicis de l'administració de l'estat traspassats pel Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació, en l'àmbit del treball, l'ocupació i la formació. [2004/13027]
  
La Constitució, en l'article 149.1.13, reserva a l'estat la competència exclusiva sobre les bases i la coordinació de la planificació general de l'activitat econòmica, i en l'article 149.1.7 establix que l'estat té competència exclusiva en matèria de legislació laboral, sense perjuí de la seua execució pels òrgans de les comunitats autònomes.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, disposa en l'article 33.1 que correspon a la Generalitat Valenciana l'execució de la legislació de l'estat en matèria laboral, assumint les facultats, les competències i els servicis que en este àmbit, en el nivell d'execució, té actualment l'estat respecte a les relacions laborals, sense perjuí de l'alta inspecció d'este. Així mateix, l'article 35 disposa que és de la competència plena de la Generalitat Valenciana la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjuí del que disposen l'article 27 de la Constitució i les lleis orgàniques que, conformement al seu article 81.1, el despleguen, de les facultats que atribuïx a l'estat l'article 149.1.30 de la Constitució i de l'alta inspecció necessària per al seu compliment i garantia. Finalment, l'article 34.1.1 assenyala que, d'acord amb les bases i l'activitat econòmica general i la política monetària de l'estat, correspon a la Generalitat Valenciana, en els termes que disposen els articles 38, 131 i 149.1.11 i 13 de la Constitució, la competència exclusiva en matèria de planificació de l'activitat econòmica de la comunitat.
  
El Reial Decret 2.673/1998, d'11 de desembre, va aprovar el traspàs a la Comunitat Valenciana de funcions i servicis en matèria de la gestió realitzada per l'Institut Nacional d'Ocupació, en l'àmbit del treball, l'ocupació i la formació.
  
Sent necessària la modificació de la relació de mitjans personals que van ser objecte de traspàs, en virtut d'execució de sentència, i després d'haver prestat conformitat a la modificació esmentada el president i el vicepresident de la Comissió Mixta, en virtut de l'apoderament atorgat per la referida comissió, es procedix a l'ampliació de mitjans corresponent.
  
El Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i servicis de l'administració de l'estat a la Comunitat Valenciana.
  
En virtut d'això, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres en la seua reunió del dia 23 de desembre de 2004,
  
DECRETE
  
Article 1
  
S'aprova l'acord pel qual s'amplien els mitjans personals i econòmics traspassats a la Comunitat Valenciana en matèria de gestió del treball, l'ocupació i la formació, i que es transcriu com annex del reial decret.
  
Article 2
  
En conseqüència, queden traspassats a la Comunitat Valenciana els mitjans personals i els crèdits pressupostaris que figuren en les relacions adjuntes a l'acord d'ampliació de mitjans, en els termes i condicions que allí s'especifiquen.
  
Article 3
  
L'ampliació de mitjans a què es referix este reial decret tindrà efectivitat a partir de la data assenyalada en l'acord d'ampliació de mitjans.
  
Article 4.
  
Els crèdits pressupostaris que es determinen de conformitat amb la relació número 2 de l'annex seran donats de baixa en els conceptes pressupostaris corresponents i transferits pel Ministeri d'Economia i Hisenda als conceptes o, si és el cas, subconceptes que s'habiliten en el pressupost del Servici Públic d'Ocupació Estatal, de conformitat amb el que disposa la Llei General Pressupostària.
  
DISPOSICIÓ FINAL
  
Este reial decret entrarà en vigor l'endemà de la publicació en el Boletín Oficial del Estado.
  
Madrid, 23 de desembre de 2004.
  
JOAN CARLES R.
  
El ministre d'Administracions Públiques,
  
JORDI SEVILLA SEGURA
  
ANNEX
  
La senyora Pilar Andrés Vitòria i la senyora Amparo Koninckx Frasquet, secretàries de la Comissió Mixta de Transferències Administració de l'Estat-Comunitat Valenciana, prevista en la disposició transitòria quarta de l'Estatut d'Autonomia de la Comunitat Valenciana
  
Certifiquen:
  
Que en el Ple de la Comissió Mixta de Transferències, celebrat el dia 20 de juliol de 1998, es va aprovar l'acord de traspàs a la Comunitat Valenciana en matèria de la gestió realitzada per l'Institut Nacional d'Ocupació en l'àmbit del treball, l'ocupació i la formació, i es va apoderar el president i el vicepresident de la Comissió Mixta perquè, en el cas que fóra necessari introduir modificacions en les relacions de personal i de cost efectiu del traspàs, prestaren conformitat a elles sense necessitat que foren aprovades pel ple de la Comissió Mixta de Transferències.
  
Sent necessària la modificació de la relació de mitjans personals que van ser objecte de traspàs, en virtut d'execució de sentència, i després d'haver prestat conformitat a les modificacions esmentades el president i el vicepresident de la Comissió Mixta, es procedix a l'ampliació de mitjans en els termes que a continuació s'indiquen:
  
A) Mitjans personals que s'amplien
  
Es traspassen a la Comunitat Valenciana els mitjans personals que nominalment s'indiquen en la relació adjunta número 1, que queda incorporada a l'aprovada pel Reial Decret 2.673/1998, d'11 de desembre, amb la mateixa data d'efectivitat a efectes administratius.
  
A efectes econòmics, la data d'efectivitat serà la que figura en l'apartat C) d'este acord.
  
B) Valoració de les càrregues financeres dels mitjans que s'amplien
  
1. La valoració provisional, en valors de l'any base 1999, que correspon al cost efectiu anual dels mitjans que es traspassen a la Comunitat Valenciana s'eleva a 22.580,84 euros. La valoració esmentada serà objecte de revisió en els termes establits en l'article 16.1 de la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia.
  
2. El finançament, en euros de 2004, que correspon al cost efectiu anual és el que recull la relació número 2.
  
3. Transitòriament, fins que es produïsca la revisió del Fons de Suficiència com a conseqüència de la incorporació a este del cost efectiu del traspàs, el Servici Públic d'Ocupació Estatal, a càrrec del seu propi pressupost, transferirà directament a la Comunitat Valenciana els recursos corresponents al cost, des de la data d'efectivitat de l'acord de traspàs.
  
C) Data d'efectivitat del traspàs
  
L'ampliació de mitjans objecte d'este acord tindrà efectivitat a partir del dia 1 de gener de 2005.
  
I perquè conste, s'expedix la present certificació a Madrid, el 17 de novembre de 2004.- Les secretàries de la Comissió Mixta, senyora Pilar Andrés Vitòria i senyora Amparo Koninckx Frasquet.
  
RELACIÓ NÚMERO 1
  
Relació de personal laboral que es traspassa a la Comunitat Valenciana
  
COMUNITAT VALENCIANA
  
Euros 2004
  
RELACIÓ NÚMERO 2
  
Cost efectiu del traspàs a la Comunitat Valenciana
  
RESUM PER ARTICLES
  
Programa 322-A
  
 Article 13 22.938,02 euros
  
 Article 16 7.225,47 euros


Còpia Permalink ELI